
הכנסת החמש עשרה                                                                                    נוסח לא מתוקן
    מושב חמישי

פרוטוקול מס' 597

מישיבת ועדת העבודה, הרווחה והבריאות
יום שלישי, ז' בכסלו תשס"ג, 12.11.2002, שעה 09:45


סדר היום:

הצעת חוק שירות המדינה (גמלאות)(תיקון מס' 42)(חישוב תקופת שירות סדיר), התשס"ב-2002 –

נכחו:

    חברי הוועדה:	 יאיר פרץ – מ"מ היו"ר

    מוזמנים:	עמית שפייזמן 	      – אגף התקציבים, משרד האוצר
                           עודד ברוק                - לשכה משפטית, משרד לביטחון פנים
		ניצב דרורה רדליך   – ראש היחידה לתכנון שכר, משרד לביטחון פנים
                           שי סומך                   - משרד המשפטים
		יוסי גווילי                - לשכה משפטית, נציבות שירות המדינה
		ראובן בוימל             - נציבות שירות המדינה






יועצת משפטית:		ג'ודי וסרמן

מנהלת הוועדה:		שירלי אברמי

קצרנית:		טלי רם

הצעת חוק שירות המדינה (גמלאות)(תיקון מס' 42)(חישוב תקופת שירות סדיר),
 התשס"ב-2002 –

מ"מ היו"ר יאיר פרץ:

	בוקר טוב. אני מתכבד לפתוח את ישיבת הוועדה. על סדר היום הצעת חוק שירות המדינה (גמלאות)(תיקון מס' 42)(חישוב תקופת שירות סדיר), התשס"ב-2002.

	בבקשה.

עודד ברוק:

	עודד ברוק, המשרד לביטחון פנים. על פי המצב הקיים, ניתן לצורך חישוב גמלה של שוטר וסוהר להתחשב בתקופת השירות הסדיר שלו בצה"ל. 

	החוק, כפי שהוא נקבע, קבע שניתן יהיה להתחשב רק במידה שהוא עבר לשירות במשטרה או בשירות בתי הסוהר בתוך שנה ממועד סיום השירות הסדיר שלו  בצה"ל. 

	לאחר מכן תוקן החוק ובוטלה המגבלה הזאת של השנה, זאת אומרת גם אם הוא התגייס לשירות במשטרה או בצה"ל יותר משנה לאחר השירות הסדיר – אפשר להתחשב בתקופת השירות הסדיר שלו לצורך חישוב הגמלה.

	אבל, מי שיצא לגמלה לפני שהחוק תוקן – המצב הזה לא חל ולא קיים. יוצא, אם כן, שיש שתי קבוצות אוכלוסייה – אלה שפרשו לפני 1976 – ועליהם לא חל החוק, ועל מי שאחרי התקופה הזו כן חל החוק.

	המצב הזה תוקן ביחס לשירותי הביטחון בשנת 1979 וביחס לגמלאים של צה"ל בינואר שנת 1989.

מ"מ היו"ר יאיר פרץ:

	אתה רוצה להחיל זאת על כולם.

עודד ברוק:

	אנחנו רוצים להחיל זאת גם על השוטרים והסוהרים. 

מ"מ היו"ר יאיר פרץ:

	האוצר, בבקשה.

עמית שפייזמן:

	אין לנו התנגדות. מאחר שמדובר על אוכלוסייה שפרשה בשנת 1976 ולפני, וגם על חלק מהאוכלוסייה – לא על כולם – ועלות החוק מוערכת בכחצי מיליון שקלים, אין לנו התנגדות.

מ"מ היו"ר יאיר פרץ:

	רבותי, נותר רק לברך על המוגמר ולהביא זאת להצבעה לקריאה שנייה ושלישית. אני מברך את כל היוזמים.

עודד ברוק:

	זה צעד שהיה צריך לעשותו כבר מזמן. הבעיה היא שהתחולה היא רק מעכשיו והלאה.

מ"מ היו"ר יאיר פרץ:

	מוטב מאוחר מאשר אף פעם לא. 

	רבותי, אני מצביע על הצעת חוק שירות המדינה (גמלאות)(תיקון מס' 42)(חישוב תקופת שירות סדיר), התשס"ב-2002 – מי בעד?

ה צ ב ע ה

בעד – 1
נגד – אין
נמנעים – אין
הצעת חוק שירות המדינה (גמלאות)(תיקון מס' 42)(חישוב תקופת שירות סדיר),
התשס"ב-2002 אושרה לקריאה שנייה ושלישית.

מ"מ היו"ר יאיר פרץ:

	אושר פה אחד. הצעת החוק עברה בקריאה שנייה ושלישית.

	תודה רבה, הישיבה נעולה.


הישיבה ננעלה בשעה 09:50.





